Muzikos kūrinių pavadinimų rašymas 
Muzikos kūrinių tiesioginės reikšmės tikrinių pavadinimų pirmasis žodis rašomas iš didžiosios raidės, pvz.: 

L. Bethoveno Šeštoji simfonija, J. Bramso Tragiškoji uvertiūra, P. Čaikovskio Didžioji sonata G-dur, Koncertinė fantazija fortepijonui, J. Haidno Koncertas trimitui ir orkestrui Es-dur,  Dramatinės freskos smuikui, fortepijonui ir orkestrui.
Pavadinimai, kuriuos sudaro kūrinio žanrą nusakantys gimininiai žodžiai, vieni arba su tonacijos ar instrumentų, kuriems jie skirti, nuorodomis, neturintys kokią nors išskirtinę jų ypatybę rodančių pažyminių, rašomi mažąja raide kaip bendriniai, pvz.:  polonezas, valsas, sonata f-moll, sonata fortepijonui C-dur, koncertas smuikui ir orkestrui, styginių kvartetas, kvintetas. 

Muzikos kūrinių simboliniai pavadinimai rašomi su kabutėmis, pirmasis žodis – iš didžiosios raidės; prieš juos paprastai eina mažąja raide rašomi kūrinio žanrą nusakantys gimininiai žodžiai, vieni arba su tonacijos ar muzikos instrumentų nuorodomis, pvz.: 

M. K. Čiurlionio simfoninė poema „Miške“, F. Listo simfoninė poema „Prometėjas“, liaudies daina „Oi teka bėga vakarinė žvaigždelė“, liaudies daina „Kalėdų rytą saulė pražydo“, daina „Laisvė“, daina „Lietuva brangi“, daina „Laužo šviesa“, daina „Rudens naktis sustojo“. 

